Prěni twarski wotrězk Budyskeho policajskeho rewěra přepodaty
Budyšin (CS/SN). Kluč wčera hišće dóstali njejsu, jenož plaketu jako klučowy přiwisk. Přetož při přetwarje Budyskeho policajskeho rewěra napřećo dwórnišću je hakle prěni twarski wotrězk zmištrowany. Za 993 000 eurow su bywšu rejwansku žurlu a hosćenc Kalinka přetwarili. Hdźež je něhdy rejwanska hudźba zaklinčała, móža nětko sobudźěłaćerjo policajskeho rewěra w swětłych běrowowych rumnosćach dźěłać. Při tym su dotalnu rumnostnu strukturu změnili a samo jedyn schód wotstronili. W přizemju nastaštej rumnosć za EDV-techniku kaž tež brónjowa komora, w kotrejž móža zastojnicy swoje pistole zamknyć.
Z přetwarom so dźěłowe wuměnjenja na policajskim rewěrje polěpša. Płonina so wo 300 kwadratnych metrow powjetši. Dalša lěpšina je, zo móže 30 sobudźěłaćerjow z cyłkownje 39 kolegow kriminalneje słužby z Hasy Käthy Kollwitz na Tuchorsku přećahnyć. Tamni dźewjećo přećahnu do Biskopic. Dohromady maja w Budyskim rewěrje 160 sobudźěłaćerjow, mjez nimi Serbaj.
bos_Latn szl_Latn szl_Latn